Kerrie en poeding ... in Chinese styl | SARIE
Kerrie en poeding … in Chinese styl	deur admin
Ons word begelei na een van vele restaurante in die straat. Binne vind ons plastiekstoele sonder rugleunings, raserige gesinne, helder neonligte, en groot spyskaarte wat die mure bedek. Niks omtrent die plek is aptytwekkend nie.
Vier glase flou tee staan en wag op 'n tafel wat genadiglik met wit porselein eetgerei gedek is.
Mnr. Lo druk sy "chopsticks" in sy tee en verduidelik ons moet dit so ontsmet. Dan bring hy 'n bottel whisky tevoorskyn … uit sy rugsak, en skink sonder om ons 'n keuse te gee, ons glase halfvol whisky. Hy kap sy glas twee keer op die tafel, lig dit hoog en bulder luidkeels "cheerio". Ons ego sy "cheerio" verbouereerd en wonder of hy weet dat hy tot siens sê en dat die regte woord eintlik "cheers" is.
Teeblare word in 'nronde Chinese teepot van terracotta gegooi en onder ons neuse deurgewerk om die reuksintuig te stimuleer. Nadat kookwater daarop gegooi is, word dit in dik glasies geskink. Ons teug eerbiedig aan die tee, onder die soet klanke van Andrea Bocelli. Dit is asof mnr. Lo gewag het dat my oë na die glaskabinet dwaal, waarin baie ou kameras en lense bewaar word. Hy staan op en haal 'n groot fotografie-boek van die rak af. 'n Papiertjie help hom om dit onmiddellik op die regte plek oop te slaan. Met 'n ingehoue trotse glimlag wys hy na agt foto's wat hy geneem het en wat in 1994 in hierdie boek verskyn het.
Toe haal hy 'n pak vergrotings uit en neem ons op 'n visuele toer deur antieke China. Afbeeldings van armoedige kaalkopseuntjies en vroue met kleurryke hooftooisels in bonkige rokke in die berge van Tibet. Kersiebloeisels teen sneeubedekte hange, perderesies in die berge van Kambodja. Elke foto vertel sy eie storie van mense wat eenvoudige lewens in vergete dorpies lei. "Die inwoners van hierdie gehuggie in die berge het my 'Mountain dog' gedoop," vertel hy. "Ek was vir drie maande daar om foto's te neem en het toe sommer vir die kinders van die omgewing 'n skool gebou. Dit bestaan steeds."